PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/028	Bratislava 10. apríla 2008	

	Protimonopolný úrad Slovenskej republiky, odbor koncentrácií v správnom konaní č. SK 0023/OK/2008 začatom dňa 28.03.2008 na základe oznámenia koncentrácie podnikateľom General Electric Company so sídlom 3135 Easton Turnpike, Fairfield, Connecticut 06431, Spojené štáty americké prostredníctvom JUDr. Aleny Černejovej, advokátky Advokátskej kancelárie Černejová & Hrbek so sídlom Kýčerského 7, 811 05 Bratislava, vo veci koncentrácie podnikateľov General Electric Company so sídlom 3135 Easton Turnpike, Fairfield, Connecticut 06431, Spojené štáty americké a Whatman plc so sídlom Springfield Mill, James Whatman Way, Maidstone, Kent, ME14 2LE Veľká Británia

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej kontroly podnikateľom General Electric Company so sídlom 3135 Easton Turnpike, Fairfield, Connecticut 06431, Spojené štáty americké nad podnikom podnikateľa Whatman plc so sídlom Springfield Mill, James Whatman Way, Maidstone, Kent, ME14 2LE Veľká Británia prostredníctvom podnikateľa GE Healthcare Life Sciences Ltd. so sídlom Amersham Please, Little Chalfont, Buckinghamshire, HP7 9NA, Veľká Británia, ktorá vznikla dňa 26.03.2008 udelením súhlasu akcionárov podnikateľa Whatman plc so sídlom Springfield Mill, James Whatman Way, Maidstone, Kent, ME14 2LE Veľká Británia s Plánom opatrení podľa článku 425 Zákona o spoločnostiach z roku 1985 na zhromaždení zvolanom na príkaz súdu a na valnom zhromaždení, na základe Implementačnej zmluvy uzatvorenej dňa 04.02.2008 medzi GE Healthcare Life Sciences Ltd. so sídlom Amersham Please, Little Chalfont, Buckinghamshire, HP7 9NA, Veľká Británia; General Electric Company so sídlom 3135 Easton Turnpike, Fairfield, Connecticut 06431, Spojené štáty americké a Whatman plc so sídlom Springfield Mill, James Whatman Way, Maidstone, Kent, ME14 2LE Veľká Británia.

Odôvodnenie:

Na Protimonopolmý úrad Slovenskej republiky, odbor koncentrácií (ďalej len „úrad“) bolo dňa 28.03.2008 listom zaevidovaným pod č. 1200/2008 doručené oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou General Electric Company so sídlom 3135 Easton Turnpike, Fairfield, Connecticut 06431, Spojené štáty americké (ďalej len „General Electric“) prostredníctvom JUDr. Aleny Černejovej, advokátky Advokátskej kancelárie Černejová & Hrbek so sídlom Kýčerského 7, 811 05 Bratislava (ďalej len „právna zástupkyňa“), vo veci získania nepriamej kontroly spoločnosťou General Electric nad podnikom spoločnosti  Whatman plc so sídlom Springfield Mill, James Whatman Way, Maidstone, Kent, ME14 2LE Veľká Británia (ďalej len „Whatman“) prostredníctvom spoločnosti GE Healthcare Life Sciences Ltd. so sídlom Amersham Please, Little Chalfont, Buckinghamshire, HP7 9NA, Veľká Británia (ďalej len „GE Healthcare“), ktorá vznikla dňa 26.03.2008 udelením súhlasu akcionárov spoločnosti Whatman s Plánom opatrení podľa článku 425 Zákona o spoločnostiach z roku 1985 na zhromaždení zvolanom na príkaz súdu a na valnom zhromaždení, na základe Implementačnej zmluvy uzatvorenej dňa 04.02.2008 medzi GE Healthcare; General Electric a Whatman (ďalej len „Implementačná zmluva“).

	Dňa 28.03.2008 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vedené pod č. SK 0023/OK/2008 vo veci vyššie uvedenej koncentrácie, o čom úrad spoločnosť General Electric prostredníctvom právnej zástupkyne informoval listom č. 1251/PMÚ SR/2008 zo dňa 02.04.2008. Predmetným listom úrad informoval spoločnosť General Electric aj o skutočnosti, že lehota 60 pracovných dní na vydanie rozhodnutia podľa § 11 zákona začala plynúť dňa 01.04.2008, nakoľko oznámenie koncentrácie sa dňa 31.03.2008 stalo úplné, vzhľadom na skutočnosť, že listom č. 1231/2008 zo dňa 31.03.2008 boli predložené všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie. 
	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 31.03.2008.
Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti.

Forma koncentrácie

	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných  podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Ako už bolo uvedené vyššie, spoločnosti General Electric, GE Healthcare a Whatman uzatvorili dňa 04.02.2008 Implementačnú zmluvu. Z Implementačnej zmluvy vyplynulo, že navrhovaná transakcia sa môže uskutočniť dvoma spôsobmi, buď prostredníctvom Plánu opatrení, alebo na základe Ponuky na prevzatie. Plán opatrení je postup podľa článku 425 Zákona o spoločnostiach z roku 1985, podľa ktorého ak má dôjsť k získaniu akcií spoločnosti Whatman spoločnosťou General Electric, je nutné uskutočniť nasledovné kroky:
a.	Plán opatrení bude schválený väčšinou počtu akcionárov podnikateľa Whatman, ktorých sa Plán opatrení týka, prítomných a hlasujúcich, ktorí majú zároveň aspoň tri štvrtiny hodnoty akcií,
b.	Všetky rozhodnutia potrebné na uskutočnenie Plánu opatrení budú prijaté požadovanou väčšinou akcionárov na valnom zhromaždení a
c.	Plán opatrení bude schválený Súdom.
Z Implementačnej zmluvy taktiež vyplynulo, že podnikateľ General Electric sa môže kedykoľvek rozhodnúť, že sa predmetná transakcia uskutoční prostredníctvom Ponuky na prevzatie namiesto Plánu opatrení. Ponuka na prevzatie je podmienená platnou akceptáciou najmenej 90% nominálnej hodnoty akcií spoločnosti Whatman, ktorých sa ponuka na prevzatie týka. 
	Dňa 26.03.2008 akcionári spoločnosti Whatman schválili Plán opatrení podľa článku 425 Zákona o spoločnostiach z roku 1985 na zhromaždení zvolanom na príkaz Súdu a toho istého dňa došlo na valnom zhromaždení k schváleniu rozhodnutí potrebných na uskutočnenie Plánu opatrení. 

	Úrad po preskúmaní všetkých informácií a podkladov predložených spoločnosťou General Electric dospel k záveru, že schválením Plánu opatrení akcionármi spoločnosti Whatman na zhromaždení zvolanom na príkaz Súdu a schválením rozhodnutí potrebných na uskutočnenie Plánu opatrení na valnom zhromaždení, ktoré sa konali dňa 26.03.2008, nadobudla spoločnosť General Electric nepriamu kontrolu nad podnikom spoločnosti Whatman prostredníctvom spoločnosti GE Healthcare, a tým došlo k naplneniu skutkovej podstaty koncentrácie podľa § 9 ods. 1 písm. b) zákona. 	

Účastníci konania a koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť General Electric. 
Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. Účastníkmi posudzovanej koncentrácie sú teda spoločnosti General Electric, ako spoločnosť, ktorá získava kontrolu nad spoločnosťou Whatman, ako aj spoločnosť Whatman, nad ktorou je kontrola získavaná.

	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť General Electric je založená podľa práva štátu New York, ktorá pôsobí celosvetovo v oblasti rozličnej výroby, technológie a služieb. Spoločnosť General Electric podniká v oblastiach ako sú lietadlá, motory, informačné služby, elektrické systémy, osvetlenie, priemyselné systémy, medicínske systémy, plasty, vysielanie, finančné služby a dopravné systémy. Spoločnosť General Electric sa člení na rôzne divízie, ktoré sa delia na vlastné obchodné oddelenia. Medzi základné divízie patrí GE Infrastructure, GE Industrial, GE Commercial Finance, NBC Universal, GE Money a GE Healthcare. 
	V súčasnosti nad spoločnosťou General Electric žiadny podnikateľ nevykonáva kontrolu. Spoločnosť General Electric vykonáva kontrolu nad viacerými spoločnosťami sídliacimi v zahraničí. Dcérskymi spoločnosťami spoločnosti General Electric, ktoré sídlia na území Slovenskej republiky sú okrem iných aj:

d.	GE Inspection Technologies, s.r.o. so sídlom Piešťanská 1202/44, 915 28 Nové Mesto nad Váhom, IČO: 35 866 772,
e.	GE Equipment Services SK, s.r.o. so sídlom Nitrianska 5,     917 54 Trnava, IČO: 35 944 927, 
f.	OC Slovakia, s.r.o. so sídlom Karadžičova 8, 821 08 Bratislava, IČO: 35 955 201,
g.	General Electric International (Slovensko), s.r.o. so sídlom Čajakova 13, 811 05 Bratislava, IČO: 35 705 795,
h.	GE Security Slovakia s.r.o. so sídlom Jókaiho 1, 821 06 Bratislava, IČO: 31 380 948,
i.	GE Money Brokers, a.s. so sídlom Bottova 7, 811 09 Bratislava, IČO: 35 783 214,
j.	Bentley Nevada Slovakia, s.r.o. so sídlom Polianky 17, 844 31 Bratislava, IČO: 35 773 103,
k.	GE Money, a.s. so sídlom Bottova 7, 811 09 Bratislava, IČO: 17 324 220.

	Na základe vyššie uvedeného úrad dospel k záveru, že spoločnosť General Electric je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 2 písm. a) zákona vzťahuje.

	Spoločnosť Whatman bola zaregistrovaná registrátorom spoločností pre Anglicko a Wales podľa Zákona o spoločnostiach z roku 1985. Spoločnosť Whatman pôsobí celosvetovo ako dodávateľ filtračných technológií. Spoločnosť sa delí na tri organizačné divízie: divízia laboratórnej vedy, divízia biovedy a divízia medicínskych technológií. 
	V súčasnosti žiadny podnikateľ nevykonáva nad spoločnosťou Whatman kontrolu. Spoločnosť Whatman kontroluje viacero spoločností so sídlom v zahraničí. Na území Slovenskej republiky však nevykonáva kontrolu nad žiadnou spoločnosťou.

	Na základe vyššie uvedeného úrad dospel k záveru, že spoločnosť Whatman je právnickou osobou, ktorej činnosti a konania súvisia alebo môžu  súvisieť s hospodárskou súťažou, a teda je podnikateľom podľa § 3 ods. 2 zákona, a tento zákona sa na ňu podľa § 2 ods. 1 písm. a) zákona vťahuje.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej  1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej  1 200 000 000 Sk za uzavreté účtovné obdobie predchádzajúce vzniku koncentrácie.

	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že predmetná koncentrácia vznikla dňa 26.03.2008 udelením súhlasu akcionármi podnikateľa Whatman s Plánom opatrení, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007, ale vzhľadom na skutočnosť, že podnikatelia General Electric a Whatman nedisponujú údajmi za územie Slovenskej republiky, úrad vychádzal z obratov dosiahnutých v roku 2006.
	
	Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Úrad údaje o dosiahnutých obratov účastníkov koncentrácie, t.j. podnikateľov General Electric a Whatman neuvádza, nakoľko boli označené za predmet obchodného tajomstva. Predmetné údaje sú obsahom spisového materiálu.
 
Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 
	Právnym titulom predmetnej koncentrácie je udelenie súhlasu akcionármi podnikateľa Whatman na zhromaždení zvolanom na príkaz Súdu s Plánom opatrení a udelenie súhlasu akcionármi podnikateľa Whatman na valnom zhromaždení s rozhodnutiami potrebnými na uskutočnenie Plánu opatrení, ktoré sa konali dňa 26.03.2008. Vzhľadom na to, že podnikateľ General Electric oznámil úradu predmetnú koncentráciu prostredníctvom právnej zástupkyne dňa 28.03.2008 úrad konštatuje, že podnikateľ General Electric neporušil vyššie uvedenú povinnosť. 

Relevantné trhy a dopad na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Ako už bolo uvedené vyššie, podnikateľ General Electric sa člení na rôzne divízie a jednou z nich je divízia GE Healthcare, ktorá pôsobí celosvetovo ako dodávateľ zdravotníckych technológií a služieb a ponúka širokú škálu výrobkov z oblasti diagnostiky, informačnej technológie a ďalších prostriedkov v oblasti biologických vied, ktoré pomáhajú jej zákazníkom lepšie a skôr diagnostikovať a liečiť rakovinu, srdcové ochorenia, neurologické ochorenia a ďalšie choroby. Podnikateľ General Electric taktiež pôsobí v oblasti filtrácie.

	Z oznámenia koncentrácie vyplýva, že podnikateľ Whatman sa delí na tri organizačné  divízie:
-	divízia laboratórnej vedy, ktorá sa zameriava na prípravu nebunkových vzoriek pred analýzou,
-	divízia biovedy, ktorá sa zameriava na prípravu bunkových vzoriek pred analýzou a uskladnením pre štúdie nukleových kyselín a bielkovín,
-	divízia medicínskych technológií, ktorá sa zameriava na filtrovacie súčasti pre výrobcov zdravotných zariadení a klinických diagnostických testov. 

Podnikateľ Whatman je celosvetovým dodávateľom filtračných technológií. Jeho produkty filtračných zariadení zahŕňajú:
-	membránové filtre: ide o porózne blany, cez ktoré sa filtrujú tekutiny (kvapaliny a plyny) za účelom oddelenia ich súčastí. Zákazníci ich obvykle potrebujú na filtráciu tekutín, či už kvapalín alebo plynov, v ich každodennej prevádzke alebo na zachytávanie organizmov na povrchu membrány na ich ďalšie oddelenie a skúmanie. Jedným z najčastejších využití je mikrofiltrácia. Mikrofiltrácia je proces, ktorým sa odstraňujú kontaminujúce látky z kvapalín a plynov ich prechodom cez mikroporóznu membránu;
-	blottingové (odsávacie) výrobky:  blotting alebo odsávanie je bežný laboratórny postup, pri ktorom sa biologické molekuly v gélovej matrici prenášajú na rôzne druhy membrán na ďalšie vedecké skúmanie;
-	rôzne príslušenstvo, doplnky a súčasti pre vyššie uvedené kategórie produktov.

	Podnikatelia General Electric a Whatman predávajú membránové filtre rozličných veľkostí a z rôznych materiálov pre rôzne možnosti použitia. Membránové filtre vyrábané podnikateľom General Electric sa všeobecne využívajú v biofarmaceutickom sektore, pričom jeho zákazníkmi sú spoločnosti z oblasti biologických a biotechnologických vied, farmaceutické spoločnosti, chemické a petrochemické spoločnosti. Okrem toho predáva membránové filtre vedeckým a výskumným ústavom. Membránové filtre podnikateľa Whatman sa prevažne využívajú v laboratórnych aplikáciách. Hlavné rozlišovacie faktory pre použitie v rôznych aplikáciách sú veľkosť, certifikovaná čistota a špecifické povoľovacie požiadavky. 

	Z vyššie uvedeného vyplýva, že aktivity podnikateľov General Electric a Whatman sa na trhu membránových filtrov neprekrývajú vzhľadom na skutočnosť, že výrobky podnikateľa General Electric sú používané v inej oblasti ako výrobky podnikateľa Whatman, a teda od segmentu, v ktorom sú používané závisí aj ich veľkosť, povoľovacie požiadavky a certifikácia čistoty. 
	Vzhľadom na skutočnosť, že aktivity účastníkov koncentrácie sa na trhu membránových filtrov neprekrývajú, úrad sa predmetným trhom nebude bližšie zaoberať a zameria sa na trh blottingových filtrov, na ktorom sa aktivity účastníkov koncentrácie prekrývajú. 

	Podnikatelia General Electric a Whatman sú predajcami blottingových membrán. Blotting je bežný laboratórny postup, pri ktorom sa biologické molekuly v gélovej matrici prenášajú na rôzne druhy membrán na ďalšie vedecké skúmanie. Biologické molekuly prenesené v tomto procese sú prvky DNA, RNA alebo proteíny. Keďže je separácia a popis vlastností týchto druhov materiálov v centre záujmu veľkej časti výskumu v oblasti molekulárnej biológie, blotting je jednou z najužitočnejších metód v laboratóriách molekulárnej biológie. 
	Blottingové výrobky sa používajú výrobcami originálnych zariadení, v laboratóriách, vedeckých a výskumných inštitúciách. 
	
	Okrem vyššie uvedeného medzi podnikateľmi General Electric a Whatman existujú aj vertikálne vzťahy vo veľmi minimálnom rozsahu, a to v oblastiach:
-	Podnikateľ Whatman dodáva blottingové membrány podnikateľovi General Electric. Podnikateľ General Electric potom predáva tieto blottingové membrány pod vlastnou obchodnou značkou.
-	Podnikateľ General Electric dodáva určité typy membránových hárkov podnikateľovi Whatman.
Úrad sa vyššie uvedenými vertikálnymi vzťahmi bližšie nezaoberal, vzhľadom na skutočnosť, že ide o dodávky v nepatrného množstva.

Účastníci koncentrácie vymedzili priestorový relevantný trh ako celosvetový a to z dôvodu, že dodávky pre farmaceutický priemysel a priemysel biotechnológií, vedecké odvetvia a laboratóriá sa realizuje na celosvetovej báze. Podnikateľ General Electric a aj jeho konkurenti ponúkajú svoje produkty po celom svete v rovnakom alebo veľmi podobnom balení a prepravné náklady nie sú dôležité, nakoľko sú v porovnaní s cenou výrobkov veľmi nízke.  Úrad sa stotožnil s účastníkmi koncentrácie a vymedzil priestorový relevantný trh ako celosvetový.

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzenom relevantnom trhu blottingových membrán k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantnom trhu.

	Analýzou predložených podkladov a informácií úrad zistil nasledovné skutočnosti:

Celková veľkosť trhu vo finančných jednotkách (USD)
Relevantný trh	rok 2005	rok 2006	rok 2007	
Trh blottingových membrán	100 miliónov	110 miliónov	116 miliónov	
Zdroj: odhad podnikateľov General Electric a Whatman

	Úrad v predmetnom rozhodnutí neuvádza údaje o predaji vyjadrený vo finančných jednotkách a presný podiel účastníkov koncentrácie na predmetnom relevantnom trhu, a taktiež neuvádza údaje o podieloch dosiahnutých konkurentmi účastníkov koncentrácie a údaje o odberateľoch, vzhľadom na skutočnosť, že predmetné údaje boli podnikateľmi General Electric a Whatman označené za predmet obchodného tajomstva. Predmetné informácie sú súčasťou spisového materiálu.

Predaj a podiel na trhu blottingových membrán (celosvetovo)
Podnikateľ	  rok 2005		 rok 2006		   rok
  2007		
	mil. USD	podiel v %	mil. USD	podiel v %	mil. USD	podiel v %	
General Electric	[...]	[5-10]	[...]	[5-10]	[...]	[5-10]	
Whatman	[...]	[5-10]	[...]	[5-10]	[...]	[5-10]	

	Podnikatelia General Electric a Whatman pôsobia na predmetnom relevantnom trhu aj na území Slovenskej republiky, ale len v minimálnej miere. Účastníci koncentrácie odhadujú, že podnikateľ General Electric má podiel [<5]% a podnikateľ Whatman [<1]%. 

	Medzi najvýznamnejších konkurentov účastníkov koncentrácie patria spoločnosti BioRad s podielom [10-20]% a Millipore s podielom [15-25]%. Ďalej sú to spoločnosti Ivitrogen, Pall, Perkin Elmer, ROCHE Applied Science a Thermo Fisher, ktorých podiel na predmetnom relevantnom trhu je u každého [0-10]%.	

	Obaja účastníci koncentrácie a taktiež aj iní celosvetovo aktívni dodávatelia svoje výrobky vyrábajú centralizovane a vstupy a suroviny získavajú v celosvetovom rozsahu od veľkých výrobných spoločností. Výrobné podniky podnikateľa General Electric sú umiestnené vo Švédsku, Veľkej Británii a v Spojených štátoch amerických. Podnikateľ Whatman vyrába blottingové membrány v Nemecku. 
	Dodávatelia sa spoliehajú na sieť distribučných kanálov, ktoré zahŕňajú priame predaje, distribútorov, nezávislých obchodných zástupcov, výrobcov originálnych zariadení a predajcov. 

	Zákazníkmi účastníkov koncentrácie pre blottingové produkty sú výrobcovia originálnych zariadení, laboratóriá, vedecké a výskumné inštitúcie. 

	Ako už bolo uvedené vyššie, prepravné náklady nie sú rozhodujúce. Vo všeobecnosti ide o malú čiastku v porovnaní s cenou príslušných blottingových produktov, a preto nespôsobujú žiadne bariéry vstupu na trh. Vo všeobecnosti neexistujú žiadne významné právne, regulačné alebo technické prekážky na vstup. Podnikateľom na tomto trhu nebráni v rozvoji ich podnikania žiaden typ práv duševného vlastníctva. Dávno známe technológie, na ktorých sú založené tieto výrobky, vylučujú ochranu prostredníctvom práv duševného vlastníctva. Kapitálové investície sú veľmi nízke a suroviny sú voľne dostupné. Často sa stáva, že odborníci z jednotlivých spoločností sa oddelia a zakladajú nové spoločnosti, t.j. vstupy na trh sa dejú neočakávane a kedykoľvek. 

Záver

	Podľa vyjadrenia účastníka správneho konania navrhovaná transakcia nasvedčuje úsiliu podnikateľa General Electric o rozvoj a investovanie v odvetví biologických vied a poskytovanie komplexnej škály produktov a služieb jej zákazníkom. Pripojenie podnikateľa Whatman k podnikateľovi General Electric umožní General Electric rozvoj v oblasti bioprocesorov a skúmania proteínov, filtrácie a súvisiacich výrobkov. Podobne tak ponuka výrobkov podnikateľa General Electric poskytne spoločnosti Whatman širšiu základňu na trvalý rast.

	Úrad na základe podkladov a informácií predložených v oznámení koncentrácie zistil, že uskutočnením predmetnej koncentrácie nedôjde k výraznej zmene na vymedzenom tovarovom relevantnom trhu, nakoľko účastníci koncentrácie na území Slovenskej republiky pôsobia v minimálnej miere a ani z celosvetového hľadiska predmetná koncentrácia nespôsobí výraznejšie zmeny na trhu blottingových membrán. Naďalej bude existovať dostatočný počet konkurencieschopných podnikateľov, neexistujú žiadne významné právne, regulačné alebo technické bariéry vstupu na vymedzený relevantný tovarový trh a kapitálové investície na trh sú veľmi nízke a s ohľadom na vyššie uvedené úrad dospel k záveru, že predmetná koncentrácia podnikateľov General Electric a Whatman nevytvára alebo neposilňuje dominantné postavenie podnikateľa General Electric, ktorého dôsledkom sú významné prekážky efektívnej hospodárskej súťaže na relevantnom trhu blottingových membrán.
	
	Podľa § 33 zákona úrad listom č. 1307/PMÚ SR/2008 zo dňa 03.04.2008 vyzval účastníka správneho konania prostredníctvom právnej zástupkyne pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojej právnej zástupkyne v liste zaevidovanom úradom pod č. 1388/2008 zo dňa 08.04.2008 vyjadril, že nemá nijaké pripomienky k podkladu na rozhodnutie a k spôsobu jeho zistenia. 

	Podľa § 12 ods. 8 zákona sa toto rozhodnutie vzťahuje aj na obmedzenia hospodárskej súťaže, ktoré s koncentráciou podnikateľov General Electric a Whatman priamo súvisia a sú nevyhnutné na jej uskutočnenie. 

	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
JUDr. Alena Černejová
Advokátska kancelária Černejová & Hrbek 
Kýčerského 7
811 05 Bratislava